Predkladacia správa

Správu rezort pôdohospodárstva vypracoval na základe úloh vyplývajúcich z uznesenia vlády č. 467 z 19. mája 2004 k materiálu č. 987/2004 – 100 „Rozpracovanie opatrení na realizáciu koncepčných zámerov a stanovených cieľov Strednodobej koncepcie politiky pôdohospodárstva na roky 2004 až 2006“, a iniciatívne predložil pre informáciu členov vlády. V rámci úloh v pôsobnosti MP SR na rok 2004 je pod bodom 6 uvedená „Informácia o činnosti Systému rýchlej výmeny informácií a Národného kontaktného miesta“.

	Materiál sa predkladá s cieľom informovať o činnosti systému rýchlej výmeny informácií (ďalej ako RASFF – Rapid Alert System for Food and Feed) v Slovenskej republike. Systém RASFF bol vytvorený na základe článku 50 Nariadenia (ES) č. 178/2002 Európskeho Parlamentu a Rady z 28. januára, ktoré ustanovuje všeobecné požiadavky zákona o potravinách, zriaďuje Európsky úrad pre bezpečnosť potravín, a ktoré ustanovuje postupy v záležitostiach bezpečnosti potravín. Systém RASFF je sieť tvorená Európskou Komisiou – generálnym riaditeľstvom Ochrana zdravia a spotrebiteľa (DG SANCO), Európskym úradom pre bezpečnosť potravín (EFSA), kontaktnými miestami a kontrolnými autoritami členských štátov pre úradné kontroly potravín a krmív, ktoré si navzájom vymieňajú informácie o bezpečnosti potravín a krmív prostredníctvom e-mailu, alebo faxom na predpísaných tlačivách. Od 1. mája 2004 je v sieti RASFF zapojených 28 štátov, 25 členských štátov EÚ a 3 krajiny EFTA: Nórsko, Island a Lichtenštajnsko.  

V  SR je systém RASFF tvorený kontaktným miestom, ktorým je Štátna veterinárna a potravinová správa SR, krajskými a  regionálnymi veterinárnymi a potravinovými správami, Ústredným kontrolným a skúšobným ústavom poľnohospodárskym v pôsobnosti rezortu pôdohospodárstva a Úradom verejného zdravotníctva SR a regionálnymi úradmi verejného zdravotníctva v pôsobnosti rezortu zdravotníctva. Do systému sú zapojené aj hraničné inšpekčné stanice a miesta vstupu s tretími krajinami v pôsobnosti Colnej správy SR, na ktorých sa vykonáva  veterinárna kontrola a kontrola potravín a krmív prichádzajúcich z tretích krajín. 

Materiál poukazuje na potrebu rýchlej reakcie zo strany orgánov úradnej kontroly potravín a krmív v prípade bezprostredného ohrozenia zdravia a spotrebiteľa, pri ktorej  systém rýchlej výmeny informácií zohráva nezastupiteľnú úlohu. Úlohou systému je zabezpečiť vzájomnú informovanosť členov o rizikových potravinách a krmivách na trhu Spoločenstva a ich stiahnutie z trhu tak, aby sa čo najrýchlejšie obmedzil ich prístup k spotrebiteľovi v záujme ochrany jeho zdravia. 
	
Materiál čerpal zdroje informácií zo súhrnnej ročnej správy Európskej Komisie o činnosti RASFF v  roku 2004 a súhrnnej polročnej správy Európskej Komisie o činnosti RASFF v 1. polroku 2005 pre komplexné zhodnotenie systému v prostredí EÚ.

	Materiál nemá dopad na štátny rozpočet, na rozpočty vyšších územných celkov, 
na rozpočty obcí, zamestnanosť, ani na životné prostredie a podnikateľské prostredie.
	
Predložený materiál má informatívny charakter, z toho dôvodu nebol predložený 
na medzirezortné pripomienkové konanie.